Okresná prokuratúra Námestovo 
Hviezdoslavovo námestie 213, 029 01 Námestovo

Sp. zn. : Pv 241/14/5507	Námestovo, 15.7.2015
EEČ : 2-41-78-2015

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Námestovo
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Námestovo zo dňa 28.5.2014, spisová značka Pv 241/14/5507, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Skutková veta: dňa 25. 02. 2014 v čase okolo 12,00 hod. v predajni XXXXX v Trstenej, ako zákazníčka vložila do nákupného košíka len časť nákupu a popri tom ukryla do igelitovej tašky farbu na vlasy Schwarzkopf XXXXX, pričom bola prichytená predavačkou, čím poškodenému XXXXX, XXXXX 028 01, IČO: XXXXX, spôsobila škodu vo výške 4,58 €,	a takto konala aj napriek tomu, že dňa 06. 11. 2013 bola policajtom Obvodného oddelenia PZ XXXXX postihnutá v blokovom konaní č. E 0141235-0141236 pokutou vo výške 20,- € za priestupok proti majetku podľa § 50 ods. 1 Zákona č. 372/1990 Zb. o priestupkoch v platnom znení, ktorého sa dopustila drobnou krádežou v predajni Billa v Trstenej.

Uznesením prokurátora Okresnej prokuratúry Námestovo zo dňa 28.5.2014, spisová značka Pv 241/14/5507, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
	Námestník okresného prokurátora v Námestove uznesením sp. zn. Pv 241/14/5507 zo dňa 28. 05. 2015 podľa § 216 ods. 1 Trestného poriadku podmienečne zastavil trestné stíhanie obvinenej XXXXX pre skutok, právne kvalifikovaný ako prečin krádeže podľa § 212 ods. 2 písm. f) Trestného zákona. Podľa § 216 ods. 2 Trestného poriadku bola obvinenej určená skúšobná doba na dvanásť mesiacov. Uznesenie nadobudlo právoplatnosť dňa 06. 06. 2014.
	
	Po uplynutí skušobnej doby vyžiadal prokurátor na obvinenú odpis z registra trestov, podľa ktorého obvinená nebola počas plynutia skúšobnej doby súdom trestaná za trestný čin. Počas skúšobnej doby nebolo proti obvinenej vedené priestupkové konanie, mesto XXXXX ju bližšie nehodnotí. Podľa správy Okresného riaditeľstva PZ Dolný Kubín, XXXXX nebola v skúšobnej dobe stíhaná za trestný čin.

	Podľa § 217 odsek 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.
	
	V zmysle § 217 odsek 4 Trestného poriadku, právoplatnosťou uznesenia o tom, že sa obvinený osvedčil, nastávajú účinky zastavenia trestného stíhania.

	Na základe všetkých vyššie popísaných skutočností som dospel k záveru, že obvinená v skúšobnej dobe viedla riadny život a podmienečné zastavenie trestného stíhania splnilo svoj účel z hľadiska potrieb individuálnej prevencie. Preto som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Vladimír Martinovič
prokurátor